Nei. Det er en myte at man har ulike grader av Downs syndrom. Enten har man det ekstra genmaterialet, eller så har man det ikke. Det varierer fra individ til individ i hvilken grad man blir påvirket av å ha tre kopier av kromosom 21.
Funksjonsnedsettelser: Downs syndrom medfører funksjonsnedsettelser i varierende grad. Eksempler kan være språklige utfordringer, lærevansker og/eller motoriske utfordringer. Graden av funksjonsnedsettelser er delvis genetisk bestemt, og delvis bestemt av miljø og samfunn.
Tilleggsdiagnoser: Downs syndrom kan medføre en økt sannsynlighet for andre diagnoser. Det er viktig å huske på at alle mennesker har sannsynlighet for ulike typer diagnoser, og at dette ikke er noe som unikt gjelder mennesker med Downs syndrom. Det er også viktig å huske på at "økt sannsynlighet" for ulike diagnoser ikke nødvendigvis betyr "stor sannsynlighet" for at personen utvikler tilleggsdiagnosen.
Risiko for sykdom: Det å ha et ekstra kromosom 21 gir en noe endret anatomi og biokjemi i kroppen. Med disse endringer følger en økt sannsynlighet for å utvikle en del sykdommer, mens man har en økt beskyttelse mot andre sykdommer. Som for tilleggsdiagnoser, betyr «økt sannsynlighet» for sykdom, ikke nødvendigvis «stor sannsynlighet».